送懷安李使君屯田
作者：劉敞
朝代：宋

paragraphs: 汝潁多奇士，磊落布方冊。
先進存古風，若人復令德。
詩書秀英華，鷹鶻勇排擊。
曩者從軍行，早聞平戎策。
縱横志未展，慷慨意更激。
坐驚齒牙脱，忽使頭髪白。
頗與嵇阮同，閉關以藏迹。
老驥甘道路，黄鵠羞斥澤。
復持一麾去，堅取萬里役。
旌旗暗長亭，已想蜀山碧。
鼓吹喧前除，稍知楚風易。
專城自足貴，遠覽固多適。
胡爲結離愁，恨此晚同得。